[{"text_idx": "#000000", "text": "C\u0302u vi vidas c\u0302iujn lingvojn supre de la pag\u0302o ? Ni tradukas rakontojn el Global Voices por ke civitanaj komunikiloj tra la mondo estu alireblaj por c\u0302iuj."}, {"text_idx": "#000003", "text": "Arto kaj kulturoBona novaj\u0302oCenzuroCivitanaj komunikilojDisvolvadoEdukadoEkonomio kaj komercoElektadoEn- kaj elmigradoEtno kaj rasoFilmoFotografioFres\u0302a Novaj\u0302oHistorioHomaj rajtojHomama agadoHumuroIdeojIndig\u0302enojInternaciaj rilatojInterreta aktivismoJunulojJuroKatastrofoKomunikiloj kaj j\u0302urnalismoLaboroLingvoLiteraturoMedioMilito kaj konfliktoMuzikoNutraj\u0302oParolliberecoPolitikoProtestoRajtoj je seksa diverseco (GLAT)RegadoReligioRifug\u0302intojSanoSciencoSportoTeknikaroUnesko (UNESCO)Unuig\u0302itaj Nacioj (UN)Virinoj kaj socia seksoVojag\u0302o"}, {"text_idx": "#000004", "text": "Kambog\u0302o: Laboristoj de vestfabrikoj postulas de mondskalaj vestfirmaoj altigi minimuman salajron"}, {"text_idx": "#000006", "text": "Kambog\u0302aj laboristoj postulas de mondskalaj vestfirmaoj pagi 177 usonajn dolarojn monate kiel minimuman salajron. Foto el LICADHO."}, {"text_idx": "#000007", "text": "Laboristoj de kambog\u0302aj vestfabrikoj, kiuj okazigis tutlandan strikon en la lasta decembro, nun denove estas surstrate postulante monatan minimuman salajron je 177 usonaj dolaroj."}, {"text_idx": "#000008", "text": "La lastjara striko [angle k.a.] celis premi la registaron, ke g\u0302i altigu monatan salajron, kiu tiam estis 80 usonaj dolaroj. Laboristoj de vestfabrikoj deziris duobligi la salajron, sed la registaro nur akceptis aldonon de 15 al 20 usonaj dolaroj. La striko mobilizis dekmilojn da laboristoj tra la tuta lando, sed g\u0302i, en la lasta januaro, estis perforte disigita [angle k.a.] de s\u0302tataj fortoj kaj rezultigis la mortojn de kvin laboristoj."}, {"text_idx": "#000009", "text": "La minimuma salajro de kambog\u0302aj vestfabrikaj laboristoj nun estas fiksita je 100 usonaj dolaroj monate. La eksporta enspezo de la vestfabrika sektoro lastjare okupis [angle] c\u0302irkau\u0306 trionon de la landa MEP (malneta enlanda produkto) je 15,25 miliardoj da usonaj dolaroj. En Kambog\u0302o trovig\u0302as pli ol 600 000 vestfabrikaj laboristoj, kaj plej multaj el ili estas virinoj. Krom la malalta salajro, laboristoj ankau\u0306 suferas de ac\u0302aj laborkondic\u0302oj. Ofte okazas amasa sveno de laboristoj [angle k.a.] en diversaj s\u0302vitlaborejoj."}, {"text_idx": "#000010", "text": "C\u0302i-semajne, denove, laboristoj de vestfabrikoj okazigis kampanjon por postuli altigon de salajro, sed c\u0302i-foje, ili direktis [angle] sian apelacion al mondskalaj vestfirmaoj, kiuj subkontraktas kun kambog\u0302aj liverantoj kaj ac\u0302etadas varojn de ili. La kampanjo nomig\u0302as \u201cLa ac\u0302etistoj donu bazan salajron de 177 usonaj dolaroj\u201d kaj celas premi mondskalajn firmaojn kiel H&M, Walmart, Levi's, Gap, Puma, C&A, Adidas kaj Zara, ke ili traktu rekte kun siaj liverantoj pri altigo de salajro de vestfabrikaj laboristoj."}, {"text_idx": "#000011", "text": "#WeNeed177 Post the green logo to all brands sourcing from Cambodia demanding they raise the minimum wage to 177$ /7CnJSRIXmb"}, {"text_idx": "#000013", "text": "Algluu c\u0302i tiun verdan etikedon al c\u0302iuj varoj liveritaj el Kambog\u0302o, kaj postulu de vestfirmaoj altigi minimuman salajron de laboristoj g\u0302is 177 usonaj dolaroj."}, {"text_idx": "#000014", "text": "Pli ol 500 vestfabrikaj laboristoj kolektig\u0302is [angle] c\u0302e la industria parko Canadia en Pnompeno, c\u0302efurbo de la lando, por postuli pli altan salajron. Lau\u0306 vestfabrikistaj sindikatoj, c\u0302irkau\u0306 300 fabrikoj tra la tuta lando partoprenis en la protestado."}, {"text_idx": "#000015", "text": "En c\u0302i tiu filmeto laboristoj tenas banderolojn postulante de internaciaj firmaoj ne malsatmortigi vestfabrikajn laboristojn en Kambog\u0302o."}, {"text_idx": "#000016", "text": "Gvidantoj de la sindikato klarigis, ke la postulo de la minimuma salajro je 177 usonaj dolaroj bazig\u0302as sur la meznombro de monata vivkosto de vestfabrikaj laboristoj. Unu el la laboristoj, kiu partoprenis en la protestado, eh\u0302is [angle] senton de siaj kamaradoj en la anglalingva j\u0302urnalo \u201cThe Cambodia Daily\u201d [La Kambog\u0302a J\u0302urnalo]:"}, {"text_idx": "#000017", "text": "We want a higher wage because today we don\u2019t have enough money to support ourselves because everything is very expensive, like rent, electricity, water and food."}, {"text_idx": "#000018", "text": "Ni volas pli altan salajron, c\u0302ar hodiau\u0306 ni ne havas sufic\u0302e da mono por vivteni nin, c\u0302ar c\u0302io estas tre multekosta, nome lupago, elektro, akvo kaj mang\u0302aj\u0302o."}, {"text_idx": "#000019", "text": "Kambog\u0302aj laboristoj postulas monatan minimuman salajron je 177 usonaj dolaroj. Foto el LICADHO."}, {"text_idx": "#000020", "text": "Loka grupo pri homaj rajtoj \u201cThe Community Legal Education Center\u201d [La Komunuma Centro de Edukado pri Leg\u0302o] subtenas [angle] la kampanjon. G\u0302i instigis vestfirmaojn kaj ties liverantojn \u201cplenumi sian respondecon kaj sekurigi homan dignon por siaj laboristoj en Kambog\u0302o.\u201d"}, {"text_idx": "#000021", "text": "La registaro reagis al la protestado kaj dismetis [angle] policajn kaj armejn trupojn c\u0302e la aktuala loko de la protestado. Dume, la opoziciantoj promesis [angle], ke ili diskutigos la salajrokampanjon en la parlamento."}, {"text_idx": "#000022", "text": "A soldier films protesting #garment workers in #phnompenh as they continue to demand a wage increase. #cambodia. /YxiuWZzLku"}, {"text_idx": "#000024", "text": "Soldato filmas vestfabrikajn laboristojn protestantajn, kiuj postulas altigon de salajro en Pnompeno."}, {"text_idx": "#000025", "text": "C\u0302i tiu kampanjo pri altigo de salajro estas subtenata de laboristaj sindikatoj en multaj landoj. En Kanado trovig\u0302as reta petskribo, kiu instigas [angle] konsumantojn ne ac\u0302eti vestaj\u0302ojn \u201cmalpurigitajn per ekspluatado kaj subpremado.\u201d"}, {"text_idx": "#000026", "text": "Espereble, la planita serio de protestadoj c\u0302iam okazos pace kaj la registaro respektos la rajton de la laboristoj postuli pli bonajn viv- kaj laborkondic\u0302ojn. Estas ankau\u0306 grave por mondskalaj vestfirmaoj pruvi sian strebon al plibonigo de bonfarto de vestfabrikaj laboristoj en Kambog\u0302o."}, {"text_idx": "#000027", "text": "Civitanaj komunikilojEkonomio kaj komercoHomaj rajtojInternaciaj rilatojLaboroProtesto"}, {"text_idx": "#000029", "text": "\u2018Via\u2019dle: Wordle nun alireblas en multaj lingvoj de la mondo"}, {"text_idx": "#000031", "text": "La batalo pri c\u0302ifromonaj revoj en Mjanmao"}, {"text_idx": "#000034", "text": "Meksika kolektivo kiu piratas librojn por kundividi kulturon alfrontas blokadojn"}, {"text_idx": "#000036", "text": "Aboni komentojn de c\u0302i tiu artikolo per retpos\u0302to"}, {"text_idx": "#000039", "text": "Speciala danko al niaj multaj subtenantoj"}, {"text_idx": "#000040", "text": "Bonvolu subteni nian gravan laboron"}]